**Buruian de leac**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aoleo! mamă Ileană!

Cată-mi vreo buruiană

Şi cu mine-ţi fă pomană.

Mergi în câmp de-alege un smoc

Tot de mac şi busuioc,

Să-mi stingi inima de foc.

C-a fi azi o săptămână,

Am văzut pe la fântână

O puicuţă de română,

Şi de-atunci dorul mă frânge,

Soarele din cer mi-l stinge,

Şi la groapă mă împinge.

Dragostele tinerele

Nu se fac din viorele,

Ci din buze subţirele.

Blestemat să fie locul

Unde mi s-a aprins focul

De-mi tot plâng acum norocul.

Blestemat să fie ceasul

Când i-am urmărit eu pasul

Şi i-am auzit eu glasul.

Cu pasul m-a rătăcit,

Cu glasul m-a ameţit;

Liniştea mi-am prăpădit!